31999R0761
L 099/4
JURNALUL OFÍCIAL AL UNIUNII EUROPENE
REGULAMENTUL (CE) NR. 761/1999 AL COMISIEI
din 12 aprilie 1999
de modificare a Regulamentului (CEE) nr. 2676/90 de stabilire a metodelor comunitare de analiză a vinurilor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 822/87 al Consiliului din 16 martie 1987 privind organizarea comună a pieței în sectorul vinurilor (1), astfel cum a fost modificat ultima dată prin Regulamentul (CE) nr. 1627/98 (2), în special articolul 74,
întrucât anexa la Regulamentul (CEE) nr. 2676/90 (3) al Comisiei, astfel cum a fost modificat ultima dată prin Regulamentul (CE) nr. 822/97 (4), descrie metodele de analiză; întrucât metoda de analiză a acidului D-malic descrisă la capitolul 20 s-a dovedit a fi întrucâtva imprecisă, astfel încât s-a elaborat o nouă metodă, mai precisă; întrucât a fost elaborată o metodă nouă de analiză a derivaților cianurici, de mai mare finețe și mai ușor de aplicat; întrucât la nivel internațional a fost elaborată o metodă nouă de determinare a carbamatului de etil din vin; întrucât aceste trei metode au fost validate în conformitate cu criteriile recunoscute pe plan internațional; întrucât utilizarea acestor metode poate asigura un control îmbunătățit al calității și autenticității vinului și preîntâmpină litigiile datorate aplicării unor metode de analiză depășite și, într-o oarecare măsură, nefiabile; întrucât descrierile noilor metode au fost aprobate de Oficiul Internațional al Viței de Vie și Vinului; întrucât acestea trebuie să fie incorporate în regulament;
întrucât măsurile prevăzute de prezentul regulament sunt conforme cu avizul comitetului pentru gestionarea vinului,
ADOPTĂ PREZENTUL REGULAMENT:
Articolul 1
Anexa la Regulamentul (CEE) nr. 2676/90 se modifică după cum urmează:
1.
Capitolul 20 (acidul D-malic) se înlocuiește cu anexa I la prezentul regulament;
2.
Capitolul 38 (derivații cianurici) se înlocuiește cu anexa II la prezentul regulament;
3.
Anexa III la prezentul regulament se adaugă ca și capitol 44.
Articolul 2
Prezentul regulament intră în vigoare în a șaptea zi de la data publicării sale în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 aprilie 1999.